MUNICIPIUL CRAIOVA

CONSILIUL LOCAL AL MUNICIPIULUI  CRAIOVA

    Hotărârea nr. 407
privind aprobarea cuantumului şi a numărului de burse acordate elevilor din învăţământul preuniversitar de stat din municipiul Craiova, în anul şcolar 2017- 2018
Consiliul Local al Municipiului Craiova, întrunit în şedinţa ordinară din data de 26.10.2017;


Având în vedere raportul nr.144666/2017 întocmit de Direcţia Economico – Financiară prin care se propune aprobarea cuantumului şi a numărului de burse acordate elevilor din învăţământul preuniversitar de stat din municipiul Craiova, în anul şcolar 2017 – 2018;

În conformitate cu prevederile Legii Educaţiei Naţionale nr.1/2011, Ordinului Ministrului Educaţiei, Cercetării, Tineretului şi Sportului nr.3470/2012 pentru modificarea anexei la Ordinul Ministrului Educaţiei, Cercetării, Tineretului şi Sportului nr. 5576/2011 privind aprobarea Criteriilor generale de acordare a burselor elevilor din învăţământul preuniversitar de stat;  
În temeiul art.36, alin.2, lit.b, d coroborat cu alin.4 lit.a şi alin.6, lit.a, pct.1, art.45 alin.1, art.61 alin.2 şi art.115 alin. 1, lit.b din Legea nr.215/2001, republicată, privind administraţia publică locală; 

HOTĂRĂŞTE:
Art.1. Se aprobă cuantumul pentru fiecare categorie de bursă acordată elevilor din învăţământul preuniversitar de stat din municipiul Craiova, în anul şcolar 2017-2018, precum şi numărul beneficiarilor, după cum urmează:

a) 1018 burse de performanţă, reprezentând 3% din numărul elevilor înscrişi la cursurile cu frecvenţă din învăţământul preuniversitar de stat, în cuantum de 125 lei;

b) 1329 burse de merit, reprezentând 6% din numărul elevilor înscrişi la cursurile din învăţământul gimnazial, liceal sau profesional, în cuantum de 75 lei;

c) 1994 burse de studiu, reprezentând 9% din numărul elevilor înscrişi la cursurile din învăţământul gimnazial, liceal sau profesional,  în cuantum de 55 lei;

 d) 4074 burse sociale, reprezentând 12% din numărul elevilor înscrişi la cursurile cu frecvenţă din învăţământul preuniversitar de stat, în cuantum de 50 lei pentru elevii din învăţământul primar şi gimnazial şi 60 lei pentru elevii din învăţământul liceal, din care:

         - burse medicale pentru toti elevii îndreptăţiţi (conform solicitărilor înaintate de către unităţile de învăţământ);

        - burse pentru persoane defavorizate .

Art.2. În cazul în care numărul de burse aprobat este mai mic decât numărul elevilor care îndeplinesc condiţiile de acordare a acestora, consiliile de administraţie ale unităţilor de învăţământ stabilesc, anual, criterii specifice de acordare a burselor şcolare, fără a se ţine cont însă de religie, rasă, sex, apartenenţă politică a elevilor sau a familiilor acestora, apartenenţa la organizaţii legal constituite, studiile efectuate în străinătate, precum şi accesul la burse din alte surse.
Art.3.Primarul Municipiului Craiova, prin aparatul de specialitate: Serviciul Administraţie Publică Locală, Direcţia Economico – Financiară, Inspectoratul Şcolar Judeţean Dolj şi consiliile de administraţie ale unităţilor de învăţământ preuniversitar de stat vor duce la îndeplinire prevederile prezentei hotărâri.

